ناصر بوريطة باغي يجيب كاتب عام لوزارتو فالخارجية والتعاون. باش مشى الازرق لتركيا بقى البوصط خاوي. المرشح اللي هدرو عليه هو حسني. مدوز سفير فشي قيرنة كحلة فاسيا. ما معروفش. من السكة لقديمة. يعني ايلى جابو جاب الماضي باش يخدم معاه على المستقبل. هادي ما شاداش. ما من جيلو ما من عقليتو. الاخطر فهاد الشي كولو عندو واحد خوه متسلط وحاس براسو اكثر من القنصل. هادا اجون لوكال. من هادوك اللي كيخدمو فالقنصلية وكيكون مقيم فالبلاد. خوه كيتحكم فالشوافرية. فالموظفين فكاع الناس. هادا خدام فقنصلية المغرب فالخزيرات. السيد تسبب فطرد القنصل السابق. نهار هاد الفرعون الصغير سمح خوه يمكن يكون كاتب عام هادي شهر جا لابس كومبلي اكحل للقنصلية. كيفاش وزير خارجية يسمح لهاد العينة اللي ما عندها علاقة بالديبلوماسيين، غير متعاقد٬ يكرفص الموظفين. يطغى على الشوافرية ديال الخارجية. بوريطة عندو مشكلة اخرى هاد المرة حداه. فالوزارة. فرضات عليه شي جهة هاداك نور الدين الفاسي ودخلاتو صحة للاعلام. هادا كيكذب كيقول دوازت فالصحافة، وكيجبد ليكوموميست. سولات عليه “كود” لقاتو دوز شي فترة قصيرة ما فاتتش 3 سنين. اللي هدرات معاهم “كود” من اللي عرفوه كيرسمو صورة خايبة عليه. لا سمعتو لا تصرفاتو. كلشي عارفين اش كيسوى. ماشي مشكل هادي ولا مشكل انو خدم مع الاحرار هادي مدة. المشكلة هو انو خدم مع السواعدة. اكبر ناس كيحتاقرو لمرا فهاد العالم يمكن. خدم مع وزارة الاعلام السعودية. من هاد البلد المتخلف اللي كيفرخ الفكر الراديكالي فالعالم جاب احتقارو للمرأة. السي بوريطة مخدم معاه واحد كيعاير بنادم باسم مرا. شكون فالمغرب باقي كيديرها من غير هادوك الوهابيين المتشبعين باحتقار المرأة. بوريطة ايلى فرضو عليك شي حد. ايلى جابوه ليك بزز. تقدر تصبر ولكن ما يكونش فهاد البلاصة. ما تجيبش امي فالصحافة ما كيفرقش بين حمدي ولد الرشيد الصغير وحمدي ولد الرشيد لكبير. ما تجيبش موظف واخا صغيور يحتاقر لمرا يعتابرها سبة. لمرا اللي دخلات معاه لمباراة وربحاتو =نزهة الساهل=. 
كيفاش بوريطة باغي يدير حسني كاتب عام وخوه داير لفضايح فقنصلية الخزيرات وكيفاش يقبل يخدم ففريقو الصغير متخلف خدم مع السواعدة وكيعتابر لمرا سبة واسمه الفاسي وفرضوه عليه